
            99 วิธี ช่วยเหลือผู้อื่น 

ตามคำปฏิญาณของลูกเสือ


                                 เรียบเรียงโดย

                        ดร.  อาทร จันทวิมล

       กรรมการผู้ทรงคุณวุฒิ      คณะลูกเสือแห่งชาติ

                      พฤศจิกายน ๒๕๔๕

         (ไม่สงวนลิขสิทธิ์   ใครอยากนำไปเผยแพร่ต่อไม่ต้องขออนุญาต)

99 วิธี ช่วยเหลือผู้อื่น ตามคำปฏิญาณของลูกเสือ

        ลูกเสือหลายล้านคนทั่วโลก ปฏิบัติตนโดยยึดมั่นในคำปฏิญาณ  ๓ ข้อเหมือนกัน    แสดงโดยระหัส  ด้วยการชูสามนิ้วตามแบบของลูกเสือ  แล้วกล่าวคำพูดว่า

      ด้วยเกียรติของข้า  ข้าสัญญาว่า

       On my honor I promise to do my best:
           ๑.ข้าจะจงรักภักดีต่อชาติ ศาสนา พระมหากษัตริย์

              To render  service  to  my  country.

          ๒.ข้าจะช่วยเหลือผู้อื่นทุกเมื่อ
              To help other people at all times.

          ๓.ข้าจะปฏิบัติตามกฎของลูกเสือ

                To   obey  the  Scout law.

            เนื่องจากมีลูกเสือบางคนยังสงสัยหรือไม่รู้ว่า การปฏิบัติตามคำปฏิญาณข้อ ๒ นั้นควรจะทำอะไร เมื่อไร ที่ไหน อย่างไร  กับใคร  เพื่อจะได้ผลแค่ไหนกัน   เพราะบางทีก็ไม่มีใครมาขอความช่วยเหลือเลย    ดังนั้นจึงมีการจัดทำเอกสารนี้ขึ้นเพื่อยกตัวอย่างกิจกรรมเสนอแนะบางอย่าง ที่ลูกเสือสามารถนำไปปฏิบัติ ได้ โดยไม่ต้องลงทุนหรือลำบากมากนัก    ทั้งนี้ กลุ่มลูกเสือสามารถคิดกิจกรรมอื่นๆที่เป็นการช่วยหลือผู้อื่นเพิ่มเติมอีกได้อย่างไม่สิ้นสุด        โดยต้องคำนึงถึงหลักสำคัญที่จะต้องไม่ให้ก่อความเสียหายเดือดร้อน แก่ตนเองหรือผู้อื่นมากเกินกำลังกายที่มีอยู่หรือกำลังเงินที่จะหามาได้      ตัวอย่างเช่น  การช่วยคนตกน้ำ ต้องไม่ให้ถึงกับตัวเองต้องได้รับอันตรายจมน้ำไปด้วย    หรือการช่วยเหลือด้วยเงินทองทรัพย์สิน  ต้องไม่ให้ผู้ช่วยเหลือ  ต้องตกเป็นหนี้    หรือต้องหาเงินมาโดยวิธีมิชอบเป็นต้น

การช่วยเหลือผู้อื่นนั้นอาจแบ่งตามวิธีการเป็นหัวข้อได้ คือ

๑.  ดูแลผู้ลำบากยากจน

๒. ช่วยคนแก่ คนป่วยไข้

๓.  ห่วงใยเด็กมีเคราะห์กรรม

๔.  เพิ่มจริยธรรมในชุมชน

๕. รวมพลอาสาสมัครไว้

๖.  ให้พร้อมยามฉุกเฉิน

๗. หาเงินหนุนงานสำคัญ

๘. ป้องกันรักษ์สิ่งแวดล้อม

๙.  ไม่ยอมในสิ่งที่ผิด

 ก. ดูแลผู้ลำบากยากจน

1. จัดทำอาหารใส่ถุงไปเลี้ยงคนยากจน ในวันเกิด หรือวันสำคัญ เช่น ปีใหม่ สงกรานต์   ตรุษจีน  คริสตมาส

2. จัดอาหารแจกฟรีให้นักเรียนยากจน หรือ ผู้ประสบภัย เช่นไฟไหม้ น้ำท่วม

3. จัดโรงทานแจกอาหารฟรีให้ผู้มาร่วมงานสำคัญ เช่น วันเฉลิมพระชนม์พรรษา     วันสถาปนาลูกเสือแห่งชาติ   

4. รณรงค์รับบริจาคเสื้อกันหนาวและแว่นตาส่งไปให้ผู้ขาดแคลน

5. ช่วยแปลภาษาแก่คนต่างชาติที่พูดภาษาไทยไม่ได้   จัดทำหนังสือคู่มือภาษาพม่า กะเหรี่ยง เพื่อแจกผู้ลี้ภัยที่อ่านภาษาไทยไม่ได้

6.  ช่วยดูแลเด็กเล็กขณะที่พ่อแม่ไปตลาด

7. รับบริจาคเสื้อผ้าใช้แล้ว  รองเท้า และเครื่องกันหนาว  นำไปมอบให้ชุมชนห่างไกลกันดารยากจน

8. จับคู่เด็กพิการกับเด็กปกติ เพื่อจะได้ช่วยเหลือกัน   พาคนพิการไปเที่ยว  หรือ จัดหาอุปกรณ์ไปมอบให้คนพิการที่ยากจน  เช่นไม้เท้า แขนขาเทียม เครื่องช่วยฟังคนหูตึง หรือ รถเข็นคนพิการ        จัดล่ามภาษามือในงานที่คนหูหนวกไปร่วมงาน  ทำนองเดียวกับที่โทรทัศน์ช่อง ๑๑ จัดอยู่

9. ขอบริจาคขนมเค้กและของขวัญปีใหม่จากบ้านผู้ใหญ่ที่ได้รับมากเกินพอ เพื่อนำไปมอบแก่คนในชุมชนแออัด หรือหมู่บ้านยากจนในชนบท

10.จัดของขวัญวันเกิดและของขวัญปีใหม่ แก่คนที่ไร้เพื่อน ไม่ค่อยมีใครส่งของขวัญปีใหม่ให้  

ข.ช่วย คนแก่ คนป่วยไข้

11. กรมการศึกษานอกโรงเรียน  จัดอบรมวิธีใช้อินเตอร์เนทให้กลุ่มผู้สูงอายุจังหวัดต่างๆ เป็นเวลา 3  วัน  ได้รับผลสำเร็จอย่างมาก

12. อาสาสมัครไปเป็นลูก หรือ หลานของผู้สูงอายุ ซึ่งขาดลูกหลานมาเยี่ยมที่บ้านหรือสถานสงเคราะห์คนชรา  เพื่ออ่านหนังสือให้ฟังหรือดูละครโทรทัศน์ด้วย    ส่งของใช้จำเป็นไปเยี่ยมคนป่วยอยู่โรงพยาบาลนานๆ ที่ไม่ค่อยมีคนไปเยี่ยม  โดยไม่ต้องรู้จักมาก่อน   ส่งของไปเยี่ยมนักโทษสูงอายุที่โลกลืม

13. ออกเงิน ค่ายา ค่ารักษาพยาบาล ค่าพาหนะ ให้ผู้ป่วยยากจนหนึ่งคนที่มีเงินมาไม่พอ   เนื่องในวันสวรรคตของรัชกาลที่๖  ผู้พระราชทานกำเนิดลูกเสือไทย  วันที่ ๒๕ พฤศจิกายน

14. ทำบุญในวันเกิดของตน หรือวันสถาปนาหน่วยงาน โดยการนำของไปเยี่ยม เลี้ยงอาหารจัดดนตรีหรือการบันเทิงไปแสดงที่สถานสงเคราะห์คนชรา      จัดอาหารหรือขนมพิเศษเลี้ยงคนป่วยอนาถาตามโรงพยาบาล

15. หาที่พักเช่นวัด  ให้ญาติผู้ป่วยที่ต้องการที่พักขณะเฝ้าคนป่วยที่โรงพยาบาล

เพราะโรงพยาบาลบางแห่งไม่ให้ญาติอยู่ตอนกลางคืน    

16. ขอหนังสือบริจาคมาจัดเป็นมุมหนังสือประจำตึกในโรงพยาบาล  บ้านพักคนชรา     เพื่อคนชราและผู้ป่วยจะได้มีหนังสืออ่านแก้เหงา       

17. เย็บหรือซื้อหมวกไปให้ผู้ป่วยโรคมะเร็งที่ผมร่วงเนื่องจากการรักษาแบบเคมีบำบัด     

18.  เขียนจดหมาย  โทรศัพท์ถึง หรือไปเยี่ยมญาติผู้ใหญ่  หรือครูที่เกษียณอายุแล้ว ในวันเกิด วันสงกรานต์ หรือปีใหม่

19. ตั้งกลุ่มให้คำปรึกษาทางโทรศัพท์กับเด็กที่มีปัญหาชีวิต  เช่น ไม่มีใครรักผมแม้พัดลมยังส่ายหน้าหนี    คนในครอบครัวเจ็บหนักหรือเสียชีวิต    ตั้งครรภ์โดยไม่พร้อม   พ่อแม่ไม่เข้าใจเด็ก      เด็กเบื่อการเรียน  เป็นโรคมะเร็ง   ขาดเงินในการศึกษา    จะเลือกเรียนอะไรที่ไหนดี ฯลฯ     

 20. จัดกลุ่มป้องกันโรคเอดส์  โดยพาไปดูสถานรักษาคนป่วยโรคเอดส์ เช่นวัดพระบาทน้ำพุ

ค.  ห่วงใยเด็กมีเคราะห์กรรม

 21. ไปเยี่ยมบ้านพักฉุกเฉินสำหรับเด็กที่มีปัญหา       สถานสงเคราะห์เด็กอ่อนเด็กกำพร้า    สถานพินิจและคุ้มครองเด็ก (บ้านเมตตา ปราณี ฯลฯ)

 22. ประสานกับช่างภาพ หรือร้านถ่ายรูป เพื่อถ่ายรูปฟรีให้กับเด็กด้อยโอกาส ซึ่งอาจไม่เคยมีรูปของตนเองเลย

23.รวบรวมอุปกรณ์การเรียน และหนังสือเด็กที่ใช้แล้วไปมอบให้นักเรียนในที่ขาดแคลน

24.จัดกิจกรรมให้เด็กในชุมชนแออัดหรือกันดาร

25. พาเด็กด้อยโอกาสไปซื้อของขวัญวันเกิดหรือของขวัญปีใหม่ให้ตัวเองในวงเงินที่จัดให้

 26.รณรงค์รับบริจาคจักรยานใช้แล้วสำหรับเด็กที่อยู่บ้านไกล

27.จัดกล่องของเล่นและอุปกรณ์กีฬาใช้แล้วไปมอบให้เด็กด้อยโอกาส

28.รณรงค์รับบริจาค แว่นตา และรองเท้าสำหรับเด็กขาดแคลน

29. จัดหาทุนให้เด็กยากจนไปเข้า ค่ายลูกเสือ วิทยาศาสตร์ ภาษาอังกฤษ  อินเตอรเนท หรือกีฬา

30.พาเด็กด้อยโอกาสไปตั้งค่ายพักแรม หรือเที่ยวชายทะเล เดินป่า ขึ้นเขา แบบที่บาเดน โพเอลล์ เคยพาเด็ก ๒๑ คน ไปตั้งค่ายพักแรมที่เกาะ บราวน์ซี

ง. เพิ่มจริยธรรมให้ชุมชน

41.รณรงค์ให้คนรัก เคารพและให้เกียรติซึ่งกันและกัน

42. ป้องกันและแก้ไขคนที่ทะเลาะไม่พอใจกัน  ซึ่งจะทำมาสู่การแตกความสามัคคี  แบ่งพวกรบกันเอง

43. ส่งเสริมยกย่องคนดี  ย่ำยีคนชั่ว   จัดการให้คนทำความดีได้รับคำชมเชยหรือรางวัลและคนทำชั่วได้รับการลงโทษอย่างเหมาะสม

44. ส่งเสริมการทำงานเป็นทีม  ไม่ใช่เก่งหรือดังคนเดียว  หลีกเลี่ยงการแข่งขันที่มีผู้ชนะจำนวนน้อย มีผู้แพ้จำนวนมาก      กิจกรรมต่างๆควรให้ทุกคนได้ชนะหรือภูมิใจในการทำงานร่วมกัน

45. แต่งหรือจัดประกวด เพลง  ละคร  การแสดงพื้นบ้าน  หรือการแสดงรอบกองไฟเกี่ยวกับความซื่อสัตย์  ขยัน อดทน  ประหยัด  มีวินัย  ตรงต่อเวลา และรับผิดชอบ 

46. นำหลักธรรมของศาสนาต่างๆมาเผยแพร่ และเร่งรัดการปฏิบัติอย่างเป็นรูปธรรม 

47. นำวิธีการในกฎของลูกเสือ ๑๐ ข้อ ไปเผยแพร่และชวนคนให้ปฏิบัติตาม ด้วยวิธีการต่างๆ 

48. รณรงค์การเข้าคิวตามลำดับมาก่อนหลัง ในการขึ้นรถประจำทางและอื่นๆ

49. นำดอกไม้และของขวัญไปเยี่ยมผู้มีพระคุณในโอกาสอันควร

50. รณรงค์เรื่องน้ำใจไมตรี  เมตตากรุณา   รู้จักพอ  และรู้จักประมาณตน

จ. รวมพลอาสาสมัครไว้

51.  เมื่อคราวเกิดวิกฤติการณ์จลาจล ๑๔ ตุลาคม พ.ศ. ๒๕๑๖ ไฟจราจรทั่วกรุงเทพถูกผู้ไม่หวังดีทำลายเสียหายทั้งหมด   ตำรวจหายไปจากท้องถนนทำให้การจราจรติดขัดทั่วไป       อาจารย์เพทาย อมาตยกุล  นายกสโมสรลูกเสือกรุงเทพ ได้ประกาศทางวิทยุกระจายเสียงแห่งประเทศไทย  ให้ลูกเสืออาสาสมัครมาทำหน้าที่จราจรทั่วกรุงเทพเป็นเวลาหลายวันทำให้การจราจรเรียบร้อย            

52. เมื่อเกิดน้ำท่วมหนักที่อำเภอหาดใหญ่ จังหวัดสงขลา ในปี ๒๕๔๓   คณะลูกเสืออาสา จากสำนักงานคณะกรรมการวัฒนธรรมแห่งชาติ ได้ขึ้นเครื่องบินจากกรุงเทพพร้อมกับกระทะ ไข่ไก่ และเส้นก๋วยเตี๋ยว เพื่อขึ้นรถบรรทุกไปถึงบริเวณน้ำท่วม แล้วผัดก๋วยเตี๋ยวผัดไทยแจกผู้ประสบภัย กว่า ๓๐,๐๐๐ คน

53. เมื่อเกิดพายุใต้ฝุ่นเกย์ ที่ชุมพร  พศ.๒๕๒๓   ลมพายุที่มีความเร็วกว่า ๑๐๐ กิโลเมตรต่อชั่วโมง  ทำให้บ้านเรือนประชาชนถูกทำลายเสียหายไปหลายหมื่นหลัง  คณะนักศึกษาและลูกเสืออาชีวะกว่าพันคนจากทั่วประเทศ  รีบเดินทางไปช่วยเหลือซ่อมแซมโดยไม่รับค่าจ้างเป็นเวลากว่าหนึ่งเดือนจนเข้าสู่ภาวะปกติ

54.  เมื่อ พ.ศ. ๒๕๑๖  คณะลูกเสือวิสามัญรุ่น ๗ ได้เป็นเจ้าภาพจัดการอบรมลูกเสือชาวบ้านรุ่นที่ ๑ ของกรุงเทพมหานคร ที่วัดแจงร้อน ธนบุรี ทำให้มีการจัดลูกเสือชาวบ้านในกรุงเทพต่อมาอีกหลายรุ่น   

55. ทุกครั้งที่มีประชาชนเดือดร้อนจากสาธารณภัยไม่ว่าจะอยู่ที่ส่วนใดของประเทศ    มูลนิธิราชประชานุเคราะห์ของพระบาทสมเด็จพระเจ้าอยู่หัวจะนำของไปแจกบรรเทาความเดือดร้อนโดยทันที     

56. ทุกครั้งที่เกิดสาธารณภัย   วิทยุร่วมด้วยช่วยกัน   จส.๑๐๐  และวิทยุสมัครเล่น   ได้กระจายเสียงแจ้งเหตุการณ์ความเดือดร้อน ทำให้อาสาสมัครหน่วยช่วยเหลือสามารถเข้าไปช่วยตรงจุดได้อย่างดี

57. ทุกครั้งที่มีคนเสียชีวิตในที่สาธารณะ  หน่วยเก็บศพของมูลนิธิร่วมกตัญญู ปอเต๊กตึ๊งและอื่นๆ จะไปช่วยบริการเก็บศพอย่างรวดเร็วและมีประสิทธิภาพ

58. ทุกครั้งที่มีไฟไหม้ในกรุงเทพ จะมีหน่วยอาสาสมัครบรรเทาสาธารณภัย ส่งรถและอาสาสมัครดับเพลิงไปช่วยกันอย่างหนาแน่น  มีการแจกอาหารและของใช้จำเป็นแก่ผู้ประสบภัยด้วย

59. รายการโทรทัศน์ โรงเรียนของน้องหนู  และชมรมอาสาพัฒนาของนิสิตนักศึกษามหาวิทยาลัยต่างๆ     จัดรวมรวมเงิน วัสดุและกำลังอาสาสมัครไปสร้างอาคารเรียนในถิ่นทุรกันดารโดยไม่ใช้งบประมาณแผ่นดินมาแล้วหลายแห่ง

60. เมื่อมีสาธารณภัยขนาดใหญ่เกิดขึ้นในโลก   องค์การกาชาดสากลและองค์การอาสาสมัครนานาชาติหลายแห่งจะระดมกำลังไปช่วยเหลือจนกว่าสถานะการณ์จะคลี่คลาย เมื่อมีการสู้รบขึ้นในประเทศต่างๆ  องค์การสหประชาชาติจะส่งอาสาสมัครUNHCR มาดูแลช่วยเหลือผู้ลี้ภัยตามชายแดน และบริเวณใกล้เคียงสมรภูมิ

ฉ. ให้พร้อมยามฉุกเฉิน

61.  ทำวิดีทัศน์ หรือ ซีดี   เพื่อสอนเด็กถึงวิธีปฏิบัติตัว เมื่อเกิดอุบัติเหตุทางรถยนต์    มีขโมยเข้าบ้าน   ไฟไหม้  ถูกลักพาตัว  หลงทางกับผู้ปกครอง  และเหตุฉุกเฉินอื่นๆ

62 .สอนวิธีปฐมพยาบาลเบื้องต้นแก่เยาวชน   และพาเด็กไปดูห้องฉุกเฉินที่โรงพยาบาล   จัดนิทรรศการป้องกันการท้องเสีย   จากอาหารเป็นพิษ หรือจากเชื้อโรคต่างๆ

63. ช่วยนำคนเจ็บจากอุบัติเหตุทางรถยนต์ส่งโรงพยาบาล (ระวังจะถูกกล่าวหาว่าเป็นผู้ก่ออุบัติเหตุ)    ช่วยคนตกน้ำ  (ระวังจะถูกดึงจมน้ำไปด้วย)

64. สมัครเป็นอาสาสมัครบรรเทาสาธารณภัย  หรือ อาสากาชาด

65. นำข้าวสารอาหารแห้ง หรืออาหารพร้อมกิน ไปแจกแก่ผู้ประสบภัยน้ำท่วม

66.  นำ เสื่อ หมอน หม้อ กระทะ และเงินสด ไปช่วยผู้ถูกไฟไหม้บ้าน

67.  จัดหาสถานที่สำหรับ   รับผู้หญิงที่ประสบความยากลำบาก เช่นทะเลาะกับสามี   มีท้องขณะยังไม่พร้อม  หรือเดือดร้อนในเรื่องต่างๆ ได้มีที่พักอาศัยชั่วคราว ทำนองเดียวกับบ้านพักฉุกเฉินที่ดอนเมือง

68. ปฐมพยาบาล ช่วยชีวิต คนบาดเจ็บ  แล้วเคลื่อนย้ายผู้ป่วยส่งสถานพยาบาลอย่างถูกวิธี

69. เป็นสื่อกลางช่วยเหลือประสานงานสำหรับผู้เดือดร้อนไม่ว่าจะรถเสีย ไฟฟ้าดับ หรือ เกิดอุบัติเหตุ 

70. สมมติเหตุการณ์ร้ายแรงที่สุดซึ่งอาจเกิดขึ้น   คิดหาทางออกเตรียมไว้ล่วงหน้า  ว่าจะต้องโทรศัพท์บอกใครหรือช่วยตัวเองอย่างไร   เพื่อจะได้ไม่ตกใจ และแก้ไขวิกฤตการณ์ฉุกเฉินได้    ตัวอย่างเช่น   ไฟไหม้บ้าน   มีคนป่วย หรือตายในบ้าน   คุณยายหายไปจากบ้าน    มีตำรวจมาค้นยาเสพติดในโรงเรียน  มีการขู่วางระเบิดในโรงเรียน  หรือเพื่อนถูกรถชน

ช. หาเงินหนุนงานสำคัญ

71. คณะกรรมการผู้ทรงคุณวุฒิ คณะลูกเสือแห่งชาติ บริจาคเงินกว่าแสนบาทเพื่อทำแบดจ์พิเศษให้ลูกเสือไทยที่เข้าร่วมงานชุมนุมลูกเสือโลกครั้งที่ ๒๐ ที่  สัตหีบ ในพ.ศ. ๒๕๔๕

72.  เมื่อคราวมีการประชุมสมัชชาลูกเสือโลกในประเทศไทย   คณะลูกเสือ    วปรอ. 355  ได้บริจาคเงินทำแผนที่โลกด้วยหินแกรนิตขนาดใหญ่ ที่ค่ายลูกเสือวชิราวุธ  ชลบุรี  แล้วฝังเหรียญเงินของประเทศต่างๆไว้ใต้ฐานแผนที่นั้น 

 73. เมื่อคราวงานสวดอภิธรรมศพ นาย อมร จันทวิมล  เมื่อ พ.ศ. ๒๕๔๔  เจ้าภาพได้ของดพวงหรีด โดยผู้ไปร่วมงานได้นำเงินที่จะซื้อพวงหรีดไปซื้อจานดาวเทียมและเครื่องรับโทรทัศน์ ๙ ชุด ไปมอบให้ศูนย์การเรียนชุมชนในถิ่นทุรกันดาร      เพื่อนักเรียนจะได้ดูรายการการศึกษา จากโทรทัศน์ผ่านดาวเทียมของ  กศน.และวังไกลกังวล

74. นักเรียนโรงเรียนสาธิตประสานมิตร  จัดทำ  “บ้านผี”  ในงานประจำปีของโรงเรียนเพื่อหาเงินทำกิจกรรมนักเรียน

75 . รับบริจาคของเล่นหรือหนังสือการ์ตูนที่อ่านแล้ว   นำมาขาย    เพื่อหาเงินช่วยเพื่อนหรือครูที่ป่วยหนัก   รับบริจาคเสื้อผ้าใช้แล้ว  แบ่งให้ลูกเสือนำไปซักรีดคนละ ๕ ชุดแล้วนำมาขายในงาน เพื่อหาเงินซื้อจักรยานให้ลูกเสือที่อยู่บ้านไกลและไม่มีรถประจำทาง

76. จัดฉายภาพยนต์  แสดงดนตรี   มวย   โบว์ลิ่ง  กอล์ฟ  เดินวิ่งการกุศล รวบรวมเงินบริจาคจากผู้มีจิตศรัทธา  เพื่อหาเงินทำกิจกรรมสาธารณประโยชน์ เช่น  หาเงินสามแสนบาทไปซื้อเครื่องตรวจระเบิด ที่ทันสมัย  ให้หน่วยกู้ระเบิดของตำรวจในจังหวัด เพราะมีการขู่วางระเบิดกันมากในปัจจุบัน

77. จัดกล่องบริจาคเศษสตางค์ ไปตั้งไว้ที่โรงพยาบาล  เพื่อรวบรวมเงินช่วยผู้ป่วยหนัก ที่ไม่มีเงินค่ายาหรือรถกลับบ้าน

78.  ส่งลูกเสืออาสาสมัครไปรับจ้างล้างรถ  ตัดหญ้า ล้างจาน  ซักรีดเสื้อผ้า  กวาดถูบ้าน   ช่วยพ่อค้าแม่ค้าในตลาดยกของห่อของ   หรือ  พิมพ์หนังสือตำรับอาหารที่เด็กชอบเพื่อขาย     เพื่อหาเงินจัดกิจกรรมลูกเสือ

79.ฝึกทำหมูออมสินจากกระดาษหนังสือพิมพ์เก่า แล้วนำไปขายให้นักเรียน เพื่อส่งเสริมการประหยัด

80 .ฝึกทำอาหารง่ายๆ เช่นขนมครก  น้ำมะนาวถุงแช่แข็ง  หรือกล้วยแขก  นำไปขายที่ตลาดหรือโรงเรียน   เพื่อหาเงินมาทำกิจกรรมลูกเสือ   และฝึกการประกอบอาชีพไปในตัว

ซ.ป้องกันรักษ์สิ่งแวดล้อม

81. กรรมการผู้ทรงคุณวุฒิ  คณะลูกเสือแห่งชาติ  บริจาคต้นประดู่ขนาดใหญ่ หลายร้อยต้น  นำไปปลูกในสถานที่จัดงานชุมนุมลูกเสือโลกที่สัตหีบ ในปี ๒๕๔๕

82.  คณะกรรมการจัดงานชุมนุมลูกเสือโลกครั้งที่ ๒๐ กำหนดนโยบายห้ามใช้โฟมใส่อาหารระหว่างงานเพื่อพิทักษ์สิ่งแวดล้อม เนื่องจากโฟมเป็นวัสดุที่ยากต่อการกำจัด 

83.  ชมรมตาวิเศษ รณรงค์ไม่ทิ้งสิ่งสกปรกลงแม่น้ำลำคลอง  คณะลูกเสืออาจ จัดกลุ่มลงเรือนำอุปกรณ์ไปตักขยะในแม่น้ำ ลำคลอง แล้วนำไปกำจัดอย่างถูกวิธี

83.จัดโครงการนำวัสดุเหลือใช้ เช่น เศษพลาสติก อลูมิเนียม สมุดโทรศัพท์ บัตรอวยพร  พวงหรีด และเสื้อผ้า ที่ใช้แล้วไปประโยชน์มากกว่าทิ้งเป็นขยะ เช่นนำยางรถยนต์เก่าไปทำสนามเด็กเล่น หรือวางล่อปลาในทะเล

84. เมื่อปี ๒๔๑๒   ยุวสมาคมสาขาพระนคร ทำกิจกรรมและป้ายขนาดใหญ่เพื่อกระตุ้นให้ชุมชนเห็นอันตรายจากอากาศเป็นพิษ โดยใช้คำขวัญว่า  อากาศเป็นพิษเป็นภัยต่อชีวิต      อากาศเป็นพิษชีวิตจะสั้น     โดยรณรงค์ให้มีการตรวจไอเสียรถยนต์   และควันพิษจากโรงงานอุตสาหกรรม

85. โครงการน้ำใจไมตรีที่ประเทศญี่ปุ่น  มีการรณรงค์ปลูกต้นดาวกระจาย (cosmos) โดยขอเงินจากบริษัทต่างๆ เพื่อสนับสนุนการซื้อเมล็ดพันธ์  แล้วส่งเมล็ดทางไปรษณีย์ไปให้นักเรียนและลูกเสือร่วมกันปลูกตามข้างถนน ทั่วประเทศ

86. เมื่อ พ.ศ. ๒๕๔๑  นักศึกษาอาชีวะในกรุงเทพกลุ่มหนึ่ง   รวมตัวกันนำอุปกรณ์เช่นสีและผงซักฟอก ไปลบรอยขีดเขียนสกปรก ตามกำแพง  ส้วม และที่สาธารณะต่างๆ  

87.จัดลูกเสือไปทำความสะอาดบริเวณน้ำตก เกาะ และชายหาดที่มีนักท่องเที่ยวไปมาก โดยเก็บเศษแก้ว  กระป๋อง พลาสติก กระดาษ แหอวนเก่า และลบรอยขีดเขียนตามก้อนหิน โดยอาจจะหามนุษย์กบไปเก็บขยะใต้น้ำด้วย 

88. จัดกลุ่มลูกเสือไปปลูกต้นไม้ ดอกไม้ และซ่อมแซมสิ่งก่อสร้าง ในสวนสาธารณะค่ายลูกเสือ หรืออุทยานแห่งชาติ ที่ทรุดโทรม   จัดจุดศึกษาธรรมชาติตามอุทยานแห่งชาติหรือแหล่งท่องเที่ยวต่างๆ โดยจัดลูกเสืออาสาสมัครไปให้คำอธิบายในวันหยุด    ปลูกต้นไม้ที่เป็นอาหารนก อาหารสัตว์  เช่นต้นตะขบ   ไทร  หว้า  มะขามป้อม 

89. จัดโครงการรีไซเกิลน้ำมันเครื่องใช้แล้ว เพื่อนำไปเป็นประโยชน์อย่างอื่น  เพื่อแก้ไขอันตรายจากการทิ้งขยะปนเปื้อนน้ำมันเครื่อง      จัดโครงการทำบ่อดักไขมันตามร้านอาหารเพื่อป้องกันน้ำเสียจากน้ำทิ้ง 
90.จัดกลุ่มอาสาสมัครไปเก็บขยะตามข้างถนนและข้างทางรถไฟ  และทำป้าย รณรงค์ไม่ให้ทิ้งขยะข้างทาง
ฌ. ไม่ยอมในสิ่งผิด

91. รณรงค์ต่อต้านการสูบบุหรี่ ดื่มสุราและใช้ยาเสพติด ในกลุ่มเยาวชน    เพราะทำให้เสียสุขภาพ และนำไปสู่สารเสพติดอื่น   ถ่ายวิดีโอคนเมาเหล้าเอามาแสดงว่าน่าอนาถแค่ไหน     นำเอกซเรย์ปอดของคนที่เสียชีวิตจากการสูบบุหรี่จัดมาแสดง     นำผู้นำเยาวชนไปดูวิธีบำบัดคนติดยาเสพติดที่วัดถ้ำกระบอก หรือโรงพยาบาลธัญญารักษ์  และนักโทษยาเสพติดในเรือนจำ

92. ทำละครสั้น โปสเตอร์  ประกวดภาพเขียนเด็ก  เกี่ยวกับการป้องกันโรคเอดส์และสารเสพติดนำไปแสดงตามโรงเรียนและชุมชน

93. จัดตั้งกลุ่มเยาวชนเพื่อหาทางลดเหตุนักเรียนทะเลาะวิวาท   ใช้สารเสพติด  หรือบริการทางเพศ ในกลุ่มเยาวชน
94. จัดตั้ง กลุ่มเยาวชนรณรงค์ต่อต้านเกมส์กด หรือภาพยนต์ ที่ยั่วยุให้ใช้ความรุนแรง ทำร้ายกัน เพราะจะฝังเข้าไปในใจเด็ก จนเห็นว่าการทำร้ายกันเป็นสิ่งดีหรือสิ่งธรรมดา      

95. รณรงค์ต่อต้านการนำอาวุธ เช่นมีด หรือปืน มาเป็นของเด็กเล่น   เพราะไม่สมควรที่จะเล่นด้วยการทำร้ายผู้อื่น   เช่นจัดงานให้นำของเล่นที่เป็นอาวุธมาแลกเป็นของเล่นหรือของใช้อย่างอื่น    รณรงค์ให้ผู้ใหญ่ใช้กุญแจล้อคไกปืนเพื่อป้องกันเด็กเอามาเล่น และไม่ให้ขายกระสุนปืนแก่เยาวชน

96. ทำเวปไซด์อินเตอร์เนท แนะนำวิธีป้องกันการหลอกลวงต่างๆทางอินเตอร์เนท   

97.แนะนำเยาวชนหญิงวัยรุ่นถึงวิธีป้องกันการตั้งครรภ์ที่ไม่พึงประสงค์
98. จัดกลุ่มเยาวชน เพื่อป้องกันการฆ่าตัวตาย   โดยจัดกิจกรรมและเข้าไปให้ความคุ้นเคยช่วยเหลือคนที่ผิดหวัง โศกเศร้าเสียใจ   คิดว่าตัวเองไม่มีค่า หรือใช้ยาเสพติด

99.  จัดศูนย์อาสาคลายทุกข์ทาง อินเตอรเนท โทรศัพท์ หรือวิทยุกระจายเสียง เพื่อตอบปัญหา ให้แนะนำ เกี่ยวกับเรื่องต่างๆ เช่นปัญหาทางเพศ  ยาเสพติด ปัญหาชีวิต  หรือปัญหาด้านการเรียน  การทำงาน
**********************************************

